En 29-årig mand kom slemt til skade, da han tændte et kanonslag inde i kabinen

Ved du noget? Send os dit tip på 1224@eb.dk eller SMS 1224 (alm. takst)

En 29-årig mand fra Vojens er søndag formiddag fløjet til Rigshospitalet, da han satte ild til et kanonslag i en bil, som han selv var passager i.

Det oplyser Syd- og Sønderjyllands Politi til Ekstra Bladet.

- To mænd kommer kørende i en bil i Vojens ved vejen Trekanten. Under kørslen tænder passagereren et kanonslag, der går af i kabinen. Det giver ham forbrænding flere steder på kroppen, ligesom der går ild i bilen, siger Ole Aamann, vagtchef, Syd- og Sønderjyllands Politi.

Se mere video på localeyes.dk

Bilbranden er voldsom nok til, at brandvæsnet bliver tilkaldt, og føreren af bilen slipper uskadt, mens passageren bliver fløjet til Rigshospitalet.

- Mit indtryk er, at der er tale om svære forbrændinger, siger Ole Aamann.

Ulykken skete ved skøjtehallen i Vojens. Politiet har endnu ikke fundet ud af, hvad der er baggrunden for, at manden valgte at antænde det ulovlige fyrværkeri i bilen, eller hvad der skal ske videre i forløbet.

Politiet fik anmeldelsen klokken 9.20.

Ved du noget? Send os dit tip på 1224@eb.dk eller SMS 1224 (alm. takst)